钦定古今图书集成/理学汇编/学行典/第184卷 > 吴悉达
## 钦定古今图书集成/理学汇编/学行典/第184卷 > 吴悉达

按《魏书孝感传》：“吴悉达，河东闻喜人也。弟兄三人并
幼小，父母为人所杀，四时号慕，悲感乡邻。及长报仇，
避地永安。昆弟同居，四十馀载，闺门和睦，让逸竞劳。
虽于俭年，糊𫗴不继，宾客经过，必倾所有。每守宰殡
丧，私办车牛，送终葬所。邻人孤贫窘困，莫不解衣辍
粮，以相赈恤。乡闾五百馀人，诣州称颂焉。刺史以悉”
达兄弟行著乡里，板赠悉达父渤海太守。悉达后欲
改葬亡失坟墓，推寻弗获，号哭之声，昼夜不止，叫诉
神祇。忽于悉达足下地陷，得父铭记。因迁葬曾祖已
下，三世九丧，倾尽资业，不假于人，哀感毁悴，有过初
丧。有司奏闻，标闾复役，以彰孝义。